מלאכים ושדים (סרט)

מלאכים ושדים (באנגלית: Angels & Demons) הוא סרט קולנוע המבוסס על רב-מכר בעל אותו שם מאת דן בראון. הסרט יצא לאקרנים ב-14 במאי 2009.

עלילת הסרט
רוברט לנגדון, חוקר ומומחה לסמלים מאוניברסיטת הרווארד, מוזמן על ידי הוותיקן לחקור את היעלמותם של ארבעת הקרדינלים המועמדים לרשת את כס האפיפיור לאחר שזה מת. סמוך למות האפיפיור מתרחש רצח של חוקר במרכז האירופי לחקר הגרעין (CERN) אשר הצליח להפיק אנטי-חומר. הפניה ללנגדון בוצעה בשל המילה "אילומינטי" (Illuminati), בצורת אמביגראמה שנצרבה על חזהו של קורבן הרצח. במהלך הסרט לנגדון מנסה למנוע מהכת הסודית "אילומינטי" לרצוח את ארבעת הקרדינלים ולהשמיד את הוותיקן במהלך הקונקלווה באמצעות אנטי-חומר. בסופו של דבר מוצא עוזר האפיפיור את מיכל האנטי חומר ועולה איתו למסוק אותו הוא נוטש דקות לפני פיצוץ האנטי חומר. במהלך שחזור הקלטת מהמצלמה בחדר האפיפיור מתברר שעוזר האפיפיור עשה את כל המשחק הזה כדי לזכות בכס האפיפיור.

הבדלים בין הסרט לספר
בספר פרופסור לנגדון נקרא לעזרה על ידי מנהל המרכז האירופי לחקר הגרעין בשווייץ, והוא מגלה את לאונרדו וטרה. ואילו בסרט פרופסור לנגדון נקרא על ידי הוותיקן לרומא.
בספר כל ארבעת הקרדינלים שנחטפו נרצחו כולל האחרון, ואילו בסרט האחרון ניצל ונשאר בחיים.
בספר הקונקלבה של האפיפיור מעוררת עניין ציבורי קטן יחסית, לעומת האופן בו הוצגה בסרט, זאת בעקבות השפעת העניין הבינלאומי בבחירת האפיפיור בנדיקטוס השישה עשר באפריל 2005.
דמותו של מנהל המרכז האירופי לחקר הגרעין, מקסימיליאן קוהלר הושמטה לגמרי מהסרט.
דמות הקאמרלנגו האיטלקי קרלו ונטרסקה הפכה לדמות צפון אירית שם פטריק מק'קנה וגולמה על ידי יואן מקגרגור .
מטוס הבואינג X-33 שבו טס רוברט לנגדון מארצות הברית לז'נבה ואחר כך לרומא כלל לא מופיע בסרט.
בספר, המפקד אוליבייטי הוא מפקד המשמר השווייצרי בעוד סגנו הוא הקפטן רושר, בעוד שבסרט ריכטר הוא ראש המשמר השווייצרי.
בספר אנשי הקשר של המתנקש חברים ברשת השידור הבריטית שמבקשים להשפיע על הצגת סדר האירועים, אך בסרט שום דבר כזה אינו מופיע.
דמותו של לאונרדו וטרה מכונה סילבאנו בנטיווליו בסרט, ואין לו אף קשר לוויטוריה.
בספר הקאמרלנגו קרלו ונטרסקה מתברר מאוחר יותר כבנו הביולוגי של האפיפיור, בסרט קשר שכזה אינו מוצג.
בספר הקארמלנגו קרלו ונטרסקה נשרף במרפסת אל מול הקהל ואילו בסרט זה קורה בתוך הוותיקן ומסתירים את זה מהתקשורת.
בספר החותם החמישי הוא שילוב של כל ארבעת הסמלים, ואילו בסרט זהו סמל המורכב מארבעה מפתחות.

צוות השחקנים
 טום הנקס - פרופסור רוברט לנגדון, חוקר ומומחה לסמלים מאוניברסיטת הרווארד.
 יואן מקגרגור - פטריק מק'קנה, עוזר האפיפיור (קמרלנגו).
 איילת זורר - ויטוריה וטרה, פיזיקאית מטעם ה-CERN.
 סטלאן סקארסגארד - המפקד אוליבטי, מפקד המשמר השווייצרי בוותיקן.
 טומס מוריס - מפקד משטרת הוותיקן

הפקה 
בעקבות הצלחתם של הספר "צופן דה וינצ'י" והעיבוד הקולנועי שלו (צופן דה וינצ'י) הוחלט להפיק סרט קולנוע המבוסס על "מלאכים ושדים". ב-23 במאי 2006 הוכרז כי התסריטאי עקיבא גולדסמן והמפיק בריאן גרייזר, אשר עסקו בהפקת הסרט הקודם, ישתפו פעולה גם בסרט זה. על פי התוכנית המקורית, הפקת הסרט הייתה אמורה להתחיל בפברואר 2008, אך מועד זה השתנה לבסוף בשל שביתת התסריטאים בארצות הברית ובעיות משפטיות אחרות. בסרט מככבים טום הנקס, יואן מקגרגור ואיילת זורר בתפקידים הראשיים והוא בוים על ידי רון הווארד. הסרט צולם ברובו באיטליה למרות התנגדות הכנסייה הקתולית לצילומים בחלק מהכנסיות בהן מתרחשת העלילה.

מהדורת ה-DVD של הסרט שווקה החל מנובמבר 2009, ועטיפתה הייתה דומה לכרזת הסרט הרשמית בעברית, אך יותר צבעונית וכוללת הולוגרמה.

קישורים חיצוניים 

 

 אורון שמיר, מלאכים ושדים: יש איילת זורר, אין ישועה, באתר עכבר העיר, 14 במאי 2009

ערכים שבהם תבנית בריטניקה אינה מתאימה
סרטי 2009
דן בראון
סרטים מבוססי ספרים
סרטי מתח אמריקאיים
סרטי נצרות
סרטי קולומביה
מוסד האפיפיורות בטלוויזיה ובקולנוע
רומא בקולנוע